b'\n_START_ARTICLE_\nSpiridon Georgescu\n_START_SECTION_\nBiografie\n_START_PARAGRAPH_\nSpiridon Georgescu s-a n\xc4\x83scut la 28 decembrie 1887, \xc3\xaen Bucure\xc8\x99ti. P\xc4\x83rin\xc8\x9bii s\xc4\x83i, Gheorghe \xc8\x99i Elena, erau originari din comuna Pose\xc8\x99ti, Prahova. La v\xc3\xa2rsta de 7 ani, Spiridon a r\xc4\x83mas orfan de tat\xc4\x83._NEWLINE_Dup\xc4\x83 ce a absolvit patru clase primare la \xc8\x98coala Golescu din Bucure\xc8\x99ti, mama sa l-a \xc3\xaenscris la \xe2\x80\x9e\xc8\x98coala Superioar\xc4\x83 de Arte \xc8\x99i Meserii\xe2\x80\x9c, deoarece fostul s\xc4\x83u director de \xc8\x99coal\xc4\x83 sus\xc8\x9binea c\xc4\x83 \xe2\x80\x9eavea un talent deosebit la desen\xe2\x80\x9c. Cursurile au durat 6 ani, timp \xc3\xaen care a avut ca profesori de desen pe sculptorul \xc8\x98tefan Ionescu-Valbudea \xc8\x99i pe Arcangelo Figini._NEWLINE_\xc3\x8en 1906 a absolvit \xc8\x99coala, la v\xc3\xa2rsta de 19 ani, \xc8\x99i, la sfatul profesorilor s\xc4\x83i, \xc3\xaen iunie 1907 a plecat \xc3\xaen Italia pentru perfec\xc8\x9bionare. Dup\xc4\x83 numai 6 luni, r\xc4\x83mas f\xc4\x83r\xc4\x83 bani, s-a \xc3\xaentors acas\xc4\x83, unde a \xc3\xaenceput s\xc4\x83 lucreze \xc3\xaent\xc3\xa2i sculptur\xc4\x83 \xc3\xaen lemn \xc8\x99i apoi modelaj \xc3\xaen gips._NEWLINE_La 1 august 1911 a plecat din nou \xc3\xaen Italia, unde s-a \xc3\xaenscris la Academia de Belle-Arte din Carrara. Aici, timp de un an - \xc3\xaen anul \xc8\x99colar 1911-1912 - la clasa profesorului sculptor Augusto Polina a \xc3\xaenv\xc4\x83\xc8\x9bat modelajul, desenul ca baz\xc4\x83 a sculpturii, at\xc3\xa2t \xc3\xaen cadrul Academiei, c\xc3\xa2t \xc8\x99i \xc3\xaen atelierul profesorului. Dup\xc4\x83 absolvirea primului an, s-a \xc3\xaenscris la Institutul Superior de Belle-Arte din Roma, unde timp de 2 ani a studiat \xc3\xaen atelierul profesorului sculptor Cesaro Aureli, unde s-a perfec\xc8\x9bionat \xc3\xaen special \xc3\xaen arta modelajului. A promovat \xc3\xaen iunie 1914, cu rezultate deosebite, \xc8\x99i a revenit la Bucure\xc8\x99ti. Inten\xc8\x9bia de a se \xc3\xaentoarce \xc3\xaen Italia i-a fost z\xc4\x83d\xc4\x83rnicit\xc4\x83 de izbucnirea Primului R\xc4\x83zboi Mondial._NEWLINE_\xc3\x8en vara anului 1915, arhitectul Nicolae Nenciulescu, care realiza atunci Teatrul de var\xc4\x83 - cinema Alhambra - i-a \xc3\xaencredin\xc8\x9bat lui Spiridon Georgescu executarea celor dou\xc4\x83 cariatide din dreapta \xc8\x99i din st\xc3\xa2nga scenei. De\xc8\x99i au fost modelate din gips, la peste 80 de ani de la realizare, cariatidele executate irepro\xc8\x99abil de Spiridon Georgescu \xc3\xaencadreaz\xc4\x83 \xc8\x99i \xc3\xaen prezent scena fostului teatru Alhambra._NEWLINE_\xc3\x8en vara anului 1916 a fost \xc3\xaencorporat, r\xc4\x83m\xc3\xa2n\xc3\xa2nd \xc3\xaen armat\xc4\x83 p\xc3\xa2n\xc4\x83 \xc3\xaen 1918, perioad\xc4\x83 \xc3\xaen care a f\xc4\x83cut schi\xc8\x9be cu scene din r\xc4\x83zboi. Pe baza lor, a realizat peste 25 de lucr\xc4\x83ri \xc3\xaen gips patinat, pe care le-a prezentat \xc3\xaen cadrul unei expozi\xc8\x9bii personale deschise la 1 aprilie 1919 la Ateneul din Bucure\xc8\x99ti. Majoritatea lucr\xc4\x83rilor aveau subiecte de r\xc4\x83zboi, ca de exemplu \xe2\x80\x9eGornistul\xe2\x80\x9d, \xe2\x80\x9e\xc3\x8en timpul armisti\xc8\x9biului\xe2\x80\x9c, \xe2\x80\x9eLupta corp la corp\xe2\x80\x9c, \xe2\x80\x9eAv\xc3\xa2ntul\xe2\x80\x9c, alegoria \xe2\x80\x9eR\xc4\x83zboiul\xe2\x80\x9c, \xe2\x80\x9eCapturarea unui tun inamic\xe2\x80\x9c, \xe2\x80\x9e\xc8\x98tafete\xe2\x80\x9c, \xe2\x80\x9eSpre tran\xc8\x99ee\xe2\x80\x9c, \xe2\x80\x9eCruce ro\xc8\x99ie\xe2\x80\x9c, \xe2\x80\x9ePe c\xc3\xa2mpul de lupt\xc4\x83\xe2\x80\x9c, \xe2\x80\x9eReflec\xc8\x9bii dup\xc4\x83 lupt\xc4\x83\xe2\x80\x9c._NEWLINE_A participat la Expozi\xc8\x9bia Na\xc8\x9bional\xc4\x83 a Armatei, din august 1919, cu lucr\xc4\x83rile \xe2\x80\x9eAv\xc3\xa2ntul\xe2\x80\x9c \xc8\x99i grupul \xe2\x80\x9eCapturarea unui tun\xe2\x80\x9c. \xc3\x8en prim\xc4\x83vara anului 1921, la invita\xc8\x9bia lui Carol Storck, care era pre\xc8\x99edintele \'Societ\xc4\x83\xc8\x9bii \xe2\x80\x9eCercul Artistic\xe2\x80\x9c din Bucure\xc8\x99ti, sculptorul Spiridon Georgescu a expus lucr\xc4\x83rile cu caracter social \xe2\x80\x9eParfumul\xe2\x80\x9c, \xe2\x80\x9eInterna\xc8\x9bionala\xe2\x80\x9c \xc8\x99i \xe2\x80\x9e\xc3\x8en repaus\xe2\x80\x9c. Impresionat de lucr\xc4\x83ri, Comandantul Regimentului 21 Infanterie Bucure\xc8\x99ti - care vizitase expozi\xc8\x9bia - i-a propus comandarea unei lucr\xc4\x83ri monumentale \xc3\xaen memoria eroilor din acest regiment. Sculptorul a prezentat macheta acestui monument la 2 iulie 1922. Dar pentru turnarea ei mai \xc3\xaent\xc3\xa2i \xc3\xaen gips \xc8\x99i apoi \xc3\xaen bronz, era necesar avizul Ministerului Artelor. \xc3\x8en acest scop, trei zile mai t\xc3\xa2rziu, din partea acestui minister s-a prezent sculptorul Dimitrie Paciurea, care a elogiat modul \xc3\xaen care a fost realizat monumentul. Monumentul Eroilor Regimentului 21 Infanterie, reprezent\xc3\xa2nd un osta\xc8\x99 av\xc3\xa2nd \xc3\xaentr-o m\xc3\xa2n\xc4\x83 steagul desf\xc4\x83\xc8\x99urat, iar \xc3\xaen cealalt\xc4\x83 arma cu baioneta \xc3\xaen sus, a fost inaugurat cu mult fast \xc3\xaen ziua de 9 ianuarie 1923. (\xc3\x8en cl\xc4\x83direa regimentului se afl\xc4\x83 acum Muzeul Militar Na\xc8\x9bional)._NEWLINE_Macheta soldatului ce \xc3\xaenf\xc4\x83\xc8\x9bi\xc8\x99eaz\xc4\x83 \xe2\x80\x9eAv\xc3\xa2ntul\xe2\x80\x9d a fost refolosit\xc4\x83 pentru \xe2\x80\x9eMonumentul Infanteristului\xe2\x80\x9c, statuie realizat\xc4\x83 de sculptor \xc3\xaen 1930 \xc8\x99i amplasat\xc4\x83 \xc3\xaen scuarul de l\xc3\xa2ng\xc4\x83 Podul Cotroceni. Statuia reprezint\xc4\x83 un soldat \xc3\xaen pozi\xc8\x9bie de lupt\xc4\x83, \xc8\x9bin\xc3\xa2nd cu ambele m\xc3\xa2ini pu\xc8\x99ca \xc8\x99i preg\xc4\x83tindu-se s\xc4\x83 loveasc\xc4\x83 cu patul ei. Pe soclul din piatr\xc4\x83 este fixat\xc4\x83 o plac\xc4\x83 de bronz cu o sabie pe ea, iar pe sabie un vultur cu ciocul deschis \xc8\x99i aripile \xc3\xaentinse, gata s\xc4\x83 se repead\xc4\x83 \xc3\xaenainte. Pe placa soclului era gravat\xc4\x83 inscrip\xc8\x9bia: \xe2\x80\x9eEroilor c\xc4\x83zu\xc8\x9bi \xc3\xaen luptele de la M\xc4\x83r\xc4\x83\xc8\x99e\xc8\x99ti 1916-1918", dar \xc3\xaen prezent se mai v\xc4\x83d doar dou\xc4\x83 g\xc4\x83uri \xc3\xaen piatr\xc4\x83, unde se aflau \xc8\x99uruburile de fixare. "\xc3\x8entreprinz\xc4\x83tori priva\xc8\x9bi" au valorificat bronzul la vreun centru de reciclare a metalelor._NEWLINE_Monumentul a fost \xc3\xaenchinat jertfei eroilor din Regimentul 9 V\xc3\xa2n\xc4\x83tori de Gard\xc4\x83 \xe2\x80\x9eRegele Alexandru al Iugoslaviei\xe2\x80\x9c care s-au acoperit de glorie \xc3\xaen Primul R\xc4\x83zboi Mondial \xc3\xaen luptele de la Bazargic, Amzacea, Letca Nou\xc4\x83 \xc8\x99i M\xc4\x83r\xc4\x83\xc8\x99e\xc8\x99ti. Monumentul a fost construit la ini\xc8\x9biativa generalului Gabriel Marinescu, pe timpul c\xc3\xa2t s-a aflat la comanda acestui regiment, din solda sa \xc8\x99i a militarilor din subordine._NEWLINE_Monumentul Infanteristului a fost dezvelit cu fast \xc3\xaen prezen\xc8\x9ba regelui Carol al II-lea al Rom\xc3\xa2niei \xc3\xaen 22 mai 1931._NEWLINE_\xc3\x8en aceea\xc8\x99i perioad\xc4\x83, sculptorul a mai realizat monumente dedicate cinstirii memoriei eroilor din primul r\xc4\x83zboi mondial \xc3\xaen localit\xc4\x83\xc8\x9bile: Dorohoi, G\xc4\x83iceana, Alexandria etc., precum \xc8\x99i alte lucr\xc4\x83ri \xc3\xaen Lugoj, Govora, Fundulea, T\xc4\x83m\xc4\x83d\xc4\x83u, Lehliu, Valea Voievozilor, Boto\xc8\x99ani, F\xc4\x83g\xc4\x83ra\xc8\x99, dar \xc8\x99i lucr\xc4\x83ri statuare \xc8\x99i busturi funerare \xc3\xaen cimitire din Bucure\xc8\x99ti etc._NEWLINE_\xc3\x8en lunile iunie-iulie 1963, \xc3\xaen Parcul Her\xc4\x83str\xc4\x83u a fost organizat\xc4\x83 o expozi\xc8\x9bie retrospectiv\xc4\x83, cu peste 100 de lucr\xc4\x83ri ale artistului.'